text: Ashqataña q'aytu morq'osta khuskarqa sapa dia, qhawarintaj q'aytu morq'osta: "Kay ch'isi cinturanman wataykusaj, qhawasajtaj maynintachus llojsipun." Jinatataj chay ch'isi cinturanman mayt'uykun uj q'aytuta. Paytataj puñuy jap'in. Q'ayantin paqarintaj q'aytu morq'oqa qhepakusqa uj kinsa brazada jinallaña, llojsisqataj ventana k'ajllunta. Ventana k'ajlloqa karqa maki morq'ojinalla, chayninta q'aytoqa risarqa. Payqa umacharikun: "Imaynata kayninta llojserqa? Kayjina asegurasqa, mana llojsiyta ni yaykuyta atinmanchu ni misiypis. Uj ratunmanta mamanta wajyarqa: "Mamáy, ama jinachu kay, llojsichiway, ari, kaymanta." nispa rogakorqa unayta. Albertinataj nerqa: "Ama, wawáy. Tatayki wañuchiwasun." Payqa rogakullanpuni, punkuta kicharikunankama, "Uj ratitu llojserqosaj" nispa, llojsin, q'aytuta q'ewispa rin, karuta. Unaysitumanta tarin q'aytoqa chinkakusqanta uj wayq'oman, chay ukhupitaj uj katari iskay umasniyoj qhorqorisasqa lump'ulla, qhorqorisasqa. Payqa mancharikuytawan, q'aytuta p'itirpariytawankama, apuraduta ripun, chinkaykun wasin cheqanta. Mana diamantapacha payqa wajjinaman variapun, manaña kikinchu. Wasi ukhuman wisq'aykuchikuytawankamaqa, t'ukurin: "Wawasneyqa imayna kanqanku. Semanamantaqa astawanña decidikun; tatan yaykumojtinkama, reparan onqosqa kasqanta, manchay rabiasqataj tapun: "Imaynatataj onqosqa rikhurinki llavesqa kasaspa? Maqanayajtintaj, demonioqa Paulinoman tukusqa rikhurin, tatantataj nin: "Qanqa ni jayk'aj llujchiyunkichu." Tatanqa llojsiytawankama warminta waqan "Qan consientenki" nispa. Ajinata tiempo pasan, Paulinoqa alma y cuerpo chinkarqa, unayña, q'alata tatasnin waqaspa mask'arqanku.